ગુનાખોરી – અપરાધ અને આતંકને ધર્મ સાથે જોડવા પાછળ ધર્મવાદનો ધર્મલાભ ઉઠાવવાની નેતાઓની ચાલબાજી હોય છે. બિન-ધર્મ-સેક્યુલરવાદ પાછળ પણ ધર્મના નામે જ લાભ મેળવાય છે! હવે ઘડિયાળના કાંટા ઊંધા ફરી રહ્યા છે! કોંગ્રેસને ખાતરી થઈ કે હિન્દુ વોટ મળવા જોઈએ. તેથી ગુજરાત – જેને ભાજપની હિન્દુત્વની લેબોરેટરી હોવાનો આક્ષેપ હતો ત્યાં હિન્દુ મત મેળવવાનો પ્રયોગ ગાંધીએ કર્યો અને તેઓ કાશ્મીરી બ્રાહ્મણ છે, જનોઈધારી છે – એવો દાવો કરવામાં આવ્યો. આમ તો ઇન્દિરાજીના ગળામાં રુદ્રાક્ષની માળા હતી તે યાદ છે? અયોધ્યામાં રામમંદિરનાં કમાડ ખોલાવ્યાં પછી યજ્ઞ-યાગ કરાવ્યા તેના ફોટા મિડિયા – મેગેઝિનોમાં છપાયા હતા અને ધીરેન્દ્ર બ્રહ્મચારી એમના યોગ-ગુરુ હતા. ઉપરાંત સાધુ-સંતો પણ હતા. નરસિંહ રાવની નજીકના ‘સાધુ’ તો રાજકીય સોદાગીરીમાં ભાગીદાર હતા. રાજકીય નેતાઓના સાધુ-સંતો-જ્યોતિષીઓ અને તાંત્રિકોના સંબંધ ખાનગી – છતાં જગજાહેર હતા!